32011R0307
L 082/1
SLUŽBENI LIST EUROPSKE UNIJE
29.03.2011.
UREDBA KOMISIJE (EU) br. 307/2011
od 29. ožujka 2011.
o izmjeni Priloga IV. i Priloga VIII. Uredbi Vijeća (EZ) br. 73/2009 o utvrđivanju zajedničkih pravila za programe izravne potpore za poljoprivrednike u okviru Zajedničke poljoprivredne politike
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore u okviru Zajedničke poljoprivredne politike i određenih programa potpore za poljoprivrednike u okviru Zajedničke poljoprivredne politike i određenih programa potpore za poljoprivrednike, te o izmjeni Uredbi (EZ) br. 1290/2005, (EZ) br. 247/2006, (EZ) br. 378/2007, te stavljanju izvan snage Uredbe (EZ) br. 1782/2003 (1), a posebno njezin članak 8. stavak 2. točku (a) i članak 40.,
budući da:
(1)
Prilog VIII. Uredbi (EZ) br. 73/2009 utvrđuje za svaku državu članicu maksimalne vrijednosti dodijeljenih prava na plaćanje, dostupnih za dodjelu tijekom određene kalendarske godine. U skladu s člankom 40. stavkom 1. drugim podstavkom, Prilog VIII. trebao bi se prilagoditi tako da uzme u obzir obavijesti država članica u skladu s člankom 188.a stavkom 3. Uredbe Vijeća (EZ) br. 1234/2007 od 22. listopada 2007. o uspostavljanju zajedničke organizacije poljoprivrednih tržišta i o posebnim odredbama za određene poljoprivredne proizvode (Uredba o jedinstvenom ZOT-u) (2) s obzirom na vino.
(2)
U skladu s člankom 188.a stavkom 3. Uredbe (EZ) br. 1234/2007 i člankom 40. stavkom 1. drugim podstavkom Uredbe (EZ) br. 73/2009, Njemačka, Grčka, Španjolska, Francuska, Italija, Luksemburg, Austrija, Portugal i Slovenija obavijestile su Komisiju o iskrčenim područjima i prosjeku vrijednosti dodijeljenih prava prema regijama, kako je navedeno u Prilogu IX. točki B Uredbi (EZ) br. 73/2009.
(3)
Prilogom IV. Uredbi (EZ) br. 73/2009 za svaku državu članicu utvrđuju se gornje granice koje ukupni iznosi izravnih plaćanja ne smiju prekoračiti, neto iznos modulacije koja se može dodijeliti s obzirom na kalendarsku godinu u dotičnoj državi članici.
(4)
Slijedom obavijesti državačlanica u skladu s člankom 188.a stavkom 3. Uredbe (EZ) br. 1234/2007 i člankom 40. stavkom 1. drsugim podstavkom Uredbe (EZ) br. 73/2009, povećava se ukupni maksimalni iznos izravnih plaćanja koja se mogu dodijeliti. Stoga, u skladu s člankom 8. stavkom 2. točkom (a) Uredbe (EZ) br. 73/2009, potrebno je ponovno revidirati Prilog IV. toj Uredbi.
(5)
Priloge IV. i VIII. Uredbi (EZ) br. 73/2009 trebalo bi stoga na odgovarajući način izmijeniti.
(6)
Mjere predviđene ovom Uredbom u skladu su s mišljenjem Upravnog odbora za izravna plaćanja,
DONIJELA JE OVU UREDBU:
Članak 1.
Prilog IV. Uredbi (EZ) br. 73/2009 zamjenjuje se tekstom predviđenim u Prilogu I. ovoj Uredbi.
Članak 2.
Prilog VIII. Uredbi (EZ) br. 73/2009 zamjenjuje se tekstom predviđenim u Prilogu II. ovoj Uredbi.
Članak 3.
Ova Uredba stupa na snagu sedmog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 29. ožujka 2011.